কলকাতায় ‘গুলেন বারি’র থাবা! ভেন্টিলেশনে ভর্তি ২ শিশু

কলকাতা: গুলেন বারি সিনড্রোম (Guillain Barre Syndrome) রোগকে নিয়ে উদ্বেগ বাড়ছে ভারতে। মহারাষ্ট্রের পুণে (Pune) শহরে এই স্নায়বিক রোগে ইতিমধ্যে মৃত্যু হয়েছে একজনের। পাশাপাশি, সেখানে আক্রান্তের সংখ্যাটা লাফিয়ে লাফিয়ে ১০০ পার করে এখন ১০১। আর এবার গুলেন বারি সিনড্রোম থাবা বসাল কলকাতা (Kolkata) শহরেও। জানা গিয়েছে, সোমবার দুই শিশুর এই রোগে আক্রান্ত হওয়ার খবর মিলেছে।

সূত্রের খবর, গুলেন বারি সিনড্রোমে আক্রান্ত দুই শিশুকে ভর্তি রাখা হয়েছে ইনস্টিটিউট অফ চাইল্ড হেলথ-এ (Institute of Child Health, Kolkata)। দুই শিশুকে ভেন্টিলেশনে রাখা হয়েছে বলেও খবর পাওয়া গিয়েছে। তবে শুধুমাত্র দুই শিশু নয়, আরও বেশ কয়েকজন শিশুর এই রোগে আক্রান্ত হওয়ার খবর মিলেছে। তবে আক্রান্ত সকলকেই নজরদারিতে রাখা হয়েছে বলে জানা গিয়েছে।

আরও পড়ুন: এবার ৪ চিকিৎসকের বিরুদ্ধে থানায় রাজ্য মেডিক্যাল কাউন্সিল! কেন?

বিশেষজ্ঞরা জানাচ্ছেন, গুলেন-বারি সিনড্রোম মূলত একটি অটো-ইমিউন রোগ। সাধারণত এই রোগের সংক্রমণের পর শরীরের ইমিউন সিস্টেম স্নায়ুতন্ত্রের উপর আক্রমণ চালায়। এই রোগে প্রথমে শরীরের হাত-পা অসাড় হয়ে আসে। ধীরে ধীরে তা পুরো শরীরে ছড়িয়ে পড়ে এবং রোগী পক্ষাঘাতগ্রস্ত হয়ে পড়ে। অনেক ক্ষেত্রেই রোগীদের শ্বাসযন্ত্র অক্ষম হয়ে যায়, যা প্রাণঘাতী হতে পারে।

ইতিমধ্যে এই রোগে আক্রান্ত হয়ে সোলাপুরের একটি বেসরকারি হাসপাতালে প্রথম মৃত্যুর ঘটনাও ঘটেছে। জানা গিয়েছে, গত ১৮ জানুয়ারি পুণের সোলাপুরের হাসপাতালে এক রোগীকে ভর্তি করা হয়েছিল। তাঁর শরীরে উপসর্গের মধ্যে ছিল ডায়রিয়া এবং সর্দি-কাশি। শারীরিক অবস্থা বিচার করে প্রথমেই তাঁকে আইসিইউ-তে রাখা হয়। তবে পরে শারীরিক অবস্থার সামান্য উন্নতি হওয়ায় সাধারণ বেডে স্থানান্তরিত করা হয়েছিল। কিন্তু হঠাৎ করে অবস্থার অবনতি হতে শুরু করে। আচমকা শুরু হয় শ্বাসকষ্ট। শেষ পর্যন্ত রোগীর মৃত্যু হয় হাসপাতালেই।

দেখুন আরও খবর:

The post কলকাতায় ‘গুলেন বারি’র থাবা! ভেন্টিলেশনে ভর্তি ২ শিশু first appeared on KolkataTV.